Nõukogu otsus,

13. juuli 1998,

mis käsitleb kooskõlastatud protokollina esitatud humaanse püünisjahi standardite rahvusvahelise lepingu sõlmimist Euroopa Ühenduse ja Ameerika Ühendriikide vahel

(98/487/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 113 ja 100a koostoimes artikli 228 lõikega 2 ja lõike 3 esimese alalõiguga,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse nõukogu 1996. aasta juunikuu otsust, millega kehtestati läbirääkimiste direktiivid ja volitati komisjoni pidama läbirääkimisi Kanada, Vene Föderatsiooni, Ühendriikide ja teiste huvitatud riikidega humaanse püünisjahi standardite lepingu suhtes,

võttes arvesse nõukogu 22. juuli 1997. aasta otsust, millega kiideti heaks Euroopa Ühenduse, Kanada ja Vene Föderatsiooni vaheline humaanse püünisjahi rahvusvaheliste standardite leping ja paluti komisjonil tõhustada oma jõupingutusi kokkuleppele jõudmiseks Ameerika Ühendriikidega, mis on samaväärne Kanada ja Vene Föderatsiooniga sõlmitud lepinguga,

ning arvestades, et:

määrus (EMÜ) nr 3254/91 [3] ja eriti selle artikli 3 lõike 1 teine taane viitab rahvusvaheliselt kokkulepitud humaanse püünisjahi standarditele, mida kolmandad riigid, kes ei ole püünisraudu keelustanud, peavad järgima, et eksportida ühendusse teatavate metsloomaliikide karusnahku ja neist valmistatud tooteid;

lepingu põhieesmärk on kehtestada ühtlustatud tehnilised standardid, mis tagaksid püütud loomade heaolu piisava kaitsmise ja reguleeriksid nii püünisraudade tootmist kui ka kasutamist, samuti hõlbustada pooltevahelist püünisraudade, karusnahkade ja lepingus käsitletud metsloomaliikidest valmistatud toodetega kauplemist;

lepingu rakendamine nõuab ajakava koostamist, mille järgi katsetada ja tõendada püünisraudade vastavust lepingus kehtestatud standarditele ning asendada keelatud püünisrauad;

käesolevale otsusele lisatud kooskõlastatud protokollina esitatud leping on kooskõlas ülalnimetatud läbirääkimiste direktiividega; seega vastab ta rahvusvaheliselt kokkulepitud humaanse püünisjahi standardite põhimõtetele, millele viidatakse määruse (EMÜ) nr 3254/991 artikli 3 lõike 1 teises taandes;

kooskõlastatud protokollina esitatud Euroopa Ühenduse ja Ameerika Ühendriikide vaheline humaanse püünisjahi standardite rahvusvaheline leping tuleks heaks kiita,

ON TEINUD JÄRGMISE OTSUSE:

Artikkel 1

Kooskõlastatud protokollina esitatud Euroopa Ühenduse ja Ameerika Ühendriikide vaheline humaanse püünisjahi standardite rahvusvaheline leping on siinkohal heaks kiidetud.

Lepingu tekst on lisatud käesolevale otsusele.

Artikkel 2

Nõukogu eesistuja teatab lepingu sõlmimist tõendavast dokumendist Ameerika Ühendriikele. [4]

Brüssel, 13. juuli 1998

Nõukogu nimel

eesistuja

W. Schüssel

[1] EÜT C 32, 30.1.1998, lk 8.

[2] EÜT C 210, 6.7.1998.

[3] Nõukogu 4. novembri 1991. aasta määrus (EMÜ) nr 3254/91 ühenduses püünisraudade keelamise ja ühendusse teatavate metsloomaliikide karusnahkade ja neist valmistatud kaupade sisseveo kohta, mis pärinevad riikidest, kus loomi püütakse püünisraudade või püünisjahi meetoditega, mis ei vasta rahvusvahelistele humaanse püünisjahi standarditele (EÜT L 308, 9.11.1991, lk 1).

[4] Nõukogu peasekretariaat avaldab lepingu jõustumise kuupäeva Euroopa Ühenduste Teatajas.

--------------------------------------------------